[pic] | EUROOPAN YHTEISÖJEN KOMISSIO |

Bryssel 7.9.2007

KOM(2007) 506 lopullinen

KOMISSION LAUSUNTO

Irlannin pyynnöstä osallistua kolmansien maiden kansalaisten oleskeluluvan yhtenäisestä kaavasta annetun asetuksen (EY) N:o 1030/2002 soveltamiseen

I. JOHDANTO

1. Neuvoston asetuksessa (EY) N:o 1030/2002[1], joka on annettu 13 päivänä kesäkuuta 2002, säädetään kolmansien maiden kansalaisten oleskeluluvan yhtenäisestä kaavasta. Asetus perustuu EY:n perustamissopimuksen 63 artiklan 3 kohdan a alakohtaan, joka on osa IV osastoa, jossa käsitellään viisumi-, turvapaikka- ja maahanmuuttopolitiikkaa sekä muuta henkilöiden vapaaseen liikkuvuuteen liittyvää politiikkaa. Irlannin ja Yhdistyneen kuningaskunnan asema asetuksen suhteen määräytyy sen vuoksi Yhdistyneen kuningaskunnan ja Irlannin asemasta tehdyn pöytäkirjan mukaisesti. Pöytäkirjan mukaan nämä kaksi jäsenvaltiota eivät periaatteessa osallistu EY:n perustamissopimuksen IV osastoon perustuvien toimenpiteiden hyväksymiseen eivätkä ne sido niitä. Kumpikin niistä voi kuitenkin päättää joko ennen tällaisen toimenpiteen hyväksymistä (pelkkä asiaa koskeva ilmoitus riittää) tai jälkikäteen (ilmoitus neuvostolle ja komissiolle; komission lausunto kolmen kuukauden kuluessa ja komission päätös neljän kuukauden kuluessa ilmoituksen tekopäivästä) osallistua, rajoittamatta sen pöytäkirjan soveltamista, jolla Schengenin säännöstö sisällytetään osaksi Euroopan unionin säännöstöä.

2. Yhdistynyt kuningaskunta ilmoitti Yhdistyneen kuningaskunnan ja Irlannin asemasta tehdyn pöytäkirjan 3 artiklan mukaisesti 3 päivänä heinäkuuta 2001 päivätyllä kirjeellä haluavansa osallistua asetuksen (EY) N:o 1030/2002 hyväksymiseen ja soveltamiseen, ja se on näin tehnytkin.

Irlanti ilmoitti neuvostolle ja komissiolle 19 päivänä joulukuuta 2003 pöytäkirjan 4 artiklan mukaisesti haluavansa osallistua asetuksen (EY) N:o 1030/2002 soveltamiseen. EY:n perustamissopimuksen 11 artiklan 3 kohdassa ja 11 a artiklassa määrättyä menettelyä, jota pöytäkirjan 4 artiklan mukaan olisi sovellettava, ei ole kuitenkaan noudatettu. Kaikki toimielimet ja jäsenvaltiot ovat tästä menettelyvirheestä huolimatta toimineet ikään kuin Irlanti osallistuisi täysimääräisesti asetuksen (EY) N:o 1030/2002 soveltamiseen.

3. Komissio teki 24 päivänä syyskuuta 2003 ehdotuksen, jonka tarkoituksena oli muuttaa asetusta (EY) N:o 1030/2002[2] ja 10 päivänä maaliskuuta 2006 muutetun ehdotuksen[3].

Edellä mainittu menettelyvirhe havaittiin muutetusta ehdotuksesta käydyissä keskusteluissa.

Korjatakseen virheen Irlanti vahvisti 7 päivänä kesäkuuta 2007 päivätyllä kirjeellä (joka vastaanotettiin samana päivänä) COREPERin 6 päivänä kesäkuuta 2007 tekemien päätelmien mukaisesti alkuperäisen ilmoituksensa ja halunsa osallistua asetuksen (EY) N:o 1030/2002 soveltamiseen.

4. Tämä asiakirja on lausunto, joka komission on EY:n perustamissopimuksen 11 a artiklan mukaisesti annettava neuvostolle Irlannin 7 päivänä kesäkuuta 2007 tekemästä ilmoituksesta, jossa se ilmaisi aikomuksensa osallistua asetuksen (EY) N:o 1030/2002 soveltamiseen, kolmen kuukauden kuluessa ilmoituksen vastaanottamisesta.

II. KOMISSION ARVIOINTI IRLANNIN AIKOMUKSESTA OSALLISTUA ASETUKSEN (EY) N:O 1030/2002 SOVELTAMISEEN:

1. Komissio antaa puoltavan lausunnon Irlannin aikomuksesta osallistua asetuksen (EY) N:o 1030/2002 soveltamiseen seuraavista syistä:

- Asetuksella (EY) N:o 1030/2002 pyritään yhdenmukaistamaan kolmansien maiden kansalaisten oleskeluluvan yhtenäinen kaava yhtenäisen maahanmuuttopolitiikan toimenpiteenä kolmansien maiden kansalaisten maahantuloa ja maasta poistumista silmällä pitäen. Oleskelulupien yhtenäiset kaavat ja yhteiset turvallisuusnormit kaikkialla Euroopan unionissa helpottavat rajojen ylitystä ja vaikuttavat näin osaltaan vapauden, turvallisuuden ja oikeuden alueen toimivuuteen. Irlanti osallistui myös neuvoston yhteiseen toimintaan 97/11/YOS[4], joka korvattiin asetuksella (EY) N:o 1030/2002 sen jälkeen, kun asia siirrettiin Amsterdamin sopimuksella EY:n toimivaltaan.

- Irlanti osallistuu myös yhtenäisestä viisumin kaavasta annetun asetuksen (EY) N:o 1683/95 soveltamiseen. Jotta lähestymistapa olisi johdonmukainen ja kolmansien valtioiden kansalaisten asiakirjoja koskevat ratkaisut yhdenmukaistettuja, Irlannin osallistuminen asetuksen (EY) N:o 1030/2002 soveltamiseen lisäisi lähestymistavan johdonmukaisuutta, kuten Thessalonikin Eurooppa-neuvosto kesäkuussa 2003 kehotti.

- Tähän asti Irlanti on osallistunut de facto asetuksen (EY) N:o 1030/2002 soveltamiseen, eikä tämä ole aiheuttanut minkäänlaisia ongelmia.

2. Näistä syistä komissio aikoo tehdä EY:n perustamissopimuksen 11 a artiklan mukaisesti myönteisen päätöksen Irlannin ilmoituksesta, jossa se esittää aikomuksensa osallistua asetuksen (EY) N:o 1030/2002 soveltamiseen.

EY:n perustamissopimuksen 11 a artiklan mukaan komissio päättää ilmoituksesta sekä tarpeellisina pitämistään erityisjärjestelyistä neljän kuukauden kuluessa ilmoituksen vastaanottamisesta. Tässä tilanteessa erityisjärjestelyjen tarvetta ei ole.

3. Tämä lausunto on osoitettu neuvostolle Yhdistyneen kuningaskunnan ja Irlannin asemasta tehdyn pöytäkirjan 4 artiklan ja EY:n perustamissopimuksen 11 artiklan 3 kohdan mukaisesti ja toimitetaan Euroopan parlamentille tiedoksi.

[1] EYVL L 43, 15.6.2002, s. 1.

[2] KOM(2003) 558 lopullinen.

[3] KOM(2006) 110 lopullinen.

[4] EYVL L 7, 10.1.1997, s. 1.